text: Møde i dag i ruinerne fra Tønder Bank
  08 november 2012 kl. 08.54
  Der er stormøde i dag i Tønder, hvor Tønder Banks ledelse står for skud.
  Men det er ikke kun aktionærerne, der ser frem til at få nogle svar. Tønder Banks medarbejdere håber også at mødet vil betyde, at den frustration, som efter konkursen har været rettet mod dem, vil lette.
  Bankens medarbejdere solgte nemlig kun halvanden måned før konkursen for 30 mio. kroner kapitalbeviser til bankens kunder, og det har skabt vrede, for alle disse penge er nu gået tabt.
  Det er udelukkende bankens ledelse, der står til ansvar for salget af kapitalbeviserne, siger formanden for Finansforbundet, der er de bankansattes fagforening, Kent Petersen.
  - Det er forhåbentligt et møde, der kan gøre at aktionærerne får forståelse for, at for eksempel salget af kapitalbeviser udelukkende er betinget af direktionens oplysninger. Det er direktionens og bestyrelsens ansvar. Altså at medarbejderne har været lige så troskyldige som de kunder, der har købt kapitalbeviserne. Jeg håber det bliver et møde, hvor sandheden i videst muligt omfang kan komme frem, siger han.
  